Karsten Lauritzen (V), 2013-02-21:
Det er jo et alvorligt emne, vi diskuterer her i Folketingssalen i dag på baggrund af en forespørgsel stillet af Dansk Folkeparti om brugen af knive i nattelivet.
Hvis man læser offerundersøgelsen fra Det Kriminalpræventive Råd, vil man se, at andelen af befolkningen, der bliver udsat for vold, er faldende – og det er jo positivt – men tallene dækker imidlertid også over udsving, som er stærkt bekymrende.
F.eks. er det sådan, at antallet af personer, der oplever vold flere gange, er stigende, og der er en række andre interessante ændringer i kriminalitetsmønsteret.
Antallet af værtshusslagsmål er f.eks. faldet, men desværre tyder alt på, at slagsmål på skumle beværtninger nu er blevet erstattet af noget, der er langt mere alvorligt og rammer mere vilkårligt, nemlig knivoverfald i nattelivet.
De seneste tal fra Københavns Politikreds taler jo deres helt tydelige sprog: Der er desværre sket en massiv stigning i antallet af overfald med kniv og en massiv stigning i antallet af personer, der er blevet taget med kniv.
Det svarer til en stigning på 46 pct. i forhold til 2011 og 2010.
Og det er som sagt tal fra Københavns Politi og Københavns Kommune.
I BT har man tidligere på måneden kunnet læse, at kilder i politiet vurderer, at stigningen skyldes, at der er nogle kriminelle, der synes, at det er billigt at blive taget med en ulovlig kniv i modsætning til at blive taget med et langt værre våben, f.eks. en pistol eller andet, og man tænker i den straf, man får.
Det er jo en interessant iagttagelse, som man nok må sige er korrekt.
Den nuværende regering mener jeg sådan set ikke har lempet knivloven ved lovændringen for et års tid siden, men man har sagt, at man har lempet den.
Jeg tror sågar, det blev sagt i nogle af ordførertalerne.
Man har sendt et meget, meget uheldigt signal om, at det nu ikke er så galt at gå med kniv længere.
Og det sender jo også et signal, som nogle kriminelle elementer desværre opfatter.
Desværre er det sådan, at det ikke kun er forhærdede kriminelle, der går med kniv.
Det er også udbredt blandt helt almindelige unge.
De meget omtalte ture til Prag for gymnasieelever i vinterferien resulterede i to knivstikkerier – ikke i København, men i Prag.
Det er et alvorligt skråplan, at den slags sker blandt ganske almindelige unge mennesker.
Man betragter ikke en kniv som noget farligt, men som noget, man tager med sig, når man går i byen, om det så er i det københavnske natteliv eller i Prag.
Kan vi som politikere så ændre på problemet?
Det er ikke sikkert.
Det er i lige så høj grad en holdningsændring, der skal til: Det er ikke i orden at gå med kniv.
Selvfølgelig skal man ikke tage en kniv med, når man skal have en glad aften i byen.
At vi som politikere ikke nødvendigvis kan løse problemet alene, betyder ikke, at vi blot kan læne os tilbage og undskylde os med, at der skal en holdningsændring til.
Vi har også et ansvar.
Og det er måske i den forbindelse, vi lidt savner, at justitsministeren påtager sig det ansvar.
Vi savner lidt, at justitsministeren foretager sig andet end blot at sige, at det må politiet håndtere, det er kun et københavnerproblem, det gør sig ikke gældende i resten af landet.
Der bliver vi fra Venstres side nok nødt til at sige til justitsministeren, at det, man ser udvikle sig i Københavns Politikreds, ofte er begyndelsen på en landsdækkende tendens.
Og hvis man ønsker at bekæmpe knive i nattelivet, tror jeg, man skal tage den her ganske drastiske stigning i Københavns Politikreds meget, meget alvorligt, for den vil brede sig til resten af landet, hvis den ikke allerede er på vej til at brede sig til resten af landet.
Derfor må vi selvfølgelig også politisk tage en diskussion om, hvorvidt den lovgivning, vi har, er god og fornuftig.
Er den prioritering, politiet har, god og fornuftig?
Kan vi som politikere gøre noget for at facilitere en holdningsændring blandt unge?
Der har vi altså et ansvar, som ligger ud over at læne os tilbage og bare henvise til, at politiet må håndtere det.
Knive i nattelivet, på skoler og alle mulige andre steder i samfundet, hvor man ellers skulle være tryg – stigende brug af knive, fund af knive, konfiskation af knive de her steder – er en meget bekymrende udvikling.
Vi har jo set, at det, at nogle tager kniv med i nattelivet, kan have fatale konsekvenser.
Det skete for Jonas, der blev knivdræbt i Kødbyen i november – et helt tilfældigt offer, som blev overfaldet på dansegulvet eller på et toilet.
Det kunne være sket for hvem som helst.
Vi så for endnu kortere tid siden en 22-årig elev blive overfaldet på Københavns Tekniske Skole – et groft overfald, hvor offeret blev stukket flere gange.
Derfor ønsker vi i Venstre at tage en politisk diskussion om, hvad vi fra lovgivers side kan gøre for at forhindre, at sådan nogle tilfælde gentager sig.